17.4.2018 12:30 | Medzinárodná futbalová federácia (FIFA) oficiálne začala disciplinárne konanie proti Rusku za rasizmus, iba dva mesiace pred začiatkom majstrovstiev sveta.
Dôvodom bolo správanie fanúšikov počas marcového prípravného stretnutia v Petrohrade s Francúzskom. Počas neho diváci napodobňovali zvuky opíc pri kontakte hráčov tmavej pleti s loptou.
Informovala o tom FIFA po zozbieraní dôkazového materiálu. Ruský zväz už v minulosti dvakrát zaplatil pokutu za rasizmus fanúšikov na predchádzajúcich dvoch európskych šampionátoch.
V tejto sezóne išlo už o tretí prípad takéhoto správania na štadióne v Petrohrade, tamojší Zenit dvakrát čelil problémom v rámci pôsobenia v Európskej lige.